Caroline Criado Perez

Caroline Emma Criado Perez (født i 1984) er en britisk forfatter, journalist og aktivist. Hun ble kjent for et større publikum da hun iverksatte sin første nasjonale kampanje i Storbritannia, som hun kalte «the Women's Room»-prosjektet, som hadde som mål å få flere kvinnelige eksperter frem i medias søkelys. Hun protesterte offentllig da det ble kjent at Storbritannias eneste pengeseddel med en kvinne på den ene siden (med unntak for sedlene med dronning Elizabeth II) ville bli tatt ut av sirkulasjon, slik at det kun ville bli menn som ble vist en slik heder. Dette førte til at Bank of England gikk raskt ut og kunngjorde at innen 2017 ville det bli innført tipundssedler med et portrett av Jane Austen på den ene siden. Som følge av at hun gikk ut offentlig og satte pengesedlene inn et feministisk perspektiv, ble både Criado Perez og andre kvinner utsatt for trolling på Twitter. Dette førte til at Twitter erklærte offentlig at de planla å forbedre sine rutiner for å ta imot og håndtere klager.

I sin neste kampanje gikk Criado Perez ut og krevde at det måtte reises en statue som hedret en kvinne på plassen foran parlamentet, Parliament Square. En skulptur som portretterer Millicent Fawcett ble avduket i april 2018, i forbindelse med hundreårsjubileet for kvinnelig stemmerett i Det forente kongerike.

I 2019 ga Criado Perez ut boken Invisible Women: Exposing Data Bias in a World Designed for Men, som på kort tid ble en bestselger gjennom Sunday Times. Boken kom ut i norsk oversettelse i 2022 under tittelen Usynlige kvinner : Hvordan mangel på data skaper en verden for menn.

Referanser

Eksterne lenker 

Fødsler i 1984
Britiske sakprosaforfattere
Britiske journalister
Britiske aktivister
Feminisme
Likestilling